กกต.เตรียมเสนอเรื่องโพสต์ใส่ร้าย 50 เรื่องให้ ที่ประชุม กกต.พิจารณาสั่งลบ พร้อมเตือนคนที่ชอบโพสต์ข้อความด้วยถ้อยคำรุนแรง ระวังความผิดอาญา ทั้งจำและปรับ
พ.ต.อ.จรุงวิทย์ ภุมมา เลขาธิการ กกต. ตรวจเยี่ยมศูนย์รับแจ้งเบาะแสทุจริตการเลือกตั้ง ตอบข้อกฎหมายเกี่ยวกับการสืบสวนไต่สวนและวินิจฉัย บริเวณชั้น 3 ของสำนักงาน กกต. โดยศูนย์ดังกล่าวจะเป็นศูนย์ที่รับแจ้งเบาะแส เหตุการณ์ต่างๆที่เกี่ยวข้องกับการทุจริตการเลือกตั้งทุกเหตุการณ์ รวมทั้งคอยมอนิเตอร์ข่าวสารที่เกี่ยวข้องกับการเลือกตั้งด้วย ทั้งนี้ข้อมูลและเบาะแสต่างๆ? เกี่ยวกับการทุจริตการเลือกตั้ง เมื่อศูนย์ได้รับเรื่องก็จะนำไปวิเคราะห์เพื่อนำไปสู่กระบวนการตรวจพยานหลักฐาน หากมีมูลก็จะดำเนินการตั้งคณะกรรมการไต่สวนเพื่อตรวจสอบข้อเท็จจริงต่อไป เบื้องต้นมีเรื่องการทุจริตการเลือกตั้ง จำนวน 43 เรื่อง ซึ่งมีทั้งประชาชนร้องเรียน 11 เรื่อง และกรณีความปรากฏตามหน้าสื่อ และจากการตรวจสอบของ กกต. 32 เรื่อง          จากนั้น ตรวจเยี่ยมศูนย์บริหารการหาเสียงทางอิเล็กทรอนิกส์ พร้อมกล่าวว่าศูนย์ดังกล่าวมีเจ้าหน้าที่คอยสอดส่องการใส่ร้ายผู้สมัครและพรรคการเมืองทางอิเล็กทรอนิกส์ด้วยความเป็นเท็จ ตามมาตรา 73 (5) ของ พ.ร.ป.ว่าด้วยการเลือกตั้ง ส.ส. หากพบการใส่ร้ายทางเจ้าหน้าที่จะพิจารณาส่งเรื่องให้ กกต. เพื่อสั่งลบ โดยถ้าเป็นการกระทำของผู้สมัครหรือพรรคการเมือง กกต.ก็จะประสานให้พรรคดำเนินการลบ แต่กรณีเป็นแอคเค้าท์อวตารก็จะติดต่อให้ลบ แต่ถ้าไม่สามารถติดต่อได้ก็จะประสานให้เว็บไซด์เป็นผู้ลบ ซึ่งโทษการใส่ร้าย มีโทษจำคุก 1-10 ปี ปรับ 20,000-200,000 บาท หรือทั้งจำทั้งปรับ และตัดสิทธิทางการเมือง 20 ปี โดยในขณะนี้มี 50 เรื่องที่มีลักษณะใส่ร้าย เตรียมส่งให้ที่ประชุม กกต. พิจารณาก่อนสั่งลบ